子莊出獵僕不與聞志康有詩次其韵
作者：趙鼎臣
朝代：宋

paragraphs: 歲窮於冬春未涉，雪入田中餘潤接。
鷹鸇欲擊膽方張，狐兔正肥心已怯。
忽呼小隊試周旋，直並西山窮射獵。
將軍約束金鼓震，令尹指麾豺虎懾。
平原淺草陣橫斜，後勁中權旗曄曄。
林空肯使逸禽飛，澤竭不煩追騎躡。
正堪大嚼出饞涎，安用千金酬笑靨。
風毛漠漠任教吹，雨血紛紛誰所喋。
不容杜曲隨李廣，顧肯桑間問靈輒。
廟謨不戰方兩階，邊塵已靜休三捷。
酩酊如余乃醉仙，雄豪似子真儒俠。
明朝得雋儻相過，買酒尚堪吾倒篋。